Årets Nibe Festival er i gang, og den udsolgte festival samler forskellige aldersgrupper.

Der er fuld fart på festen i Camp Øst på Nibe Festival. Øl- og breezer-bowlingen er i gang, og solen skinner fra en næsten skyfri himmel. En af dem der deltager i festlighederne er Thor Rokkjær Ahlbom. Det er hans dag nummer to med druk. - Jeg kunne godt mærke i morges, at der var den lidt grum med to timers søvn, men nu har jeg drukket mig tilbage igen, siger han i bar overkrop. På Camp Øst er der onsdag blevet solgt 10.000 breezers, og Thor Rokkjær Ahlbom har drukket nogle af dem. - Jeg er her for at hygge mig, og for at være sammen med mine kammerater og få en øl eller to, fortsætter han. Roligere festival Ikke langt derfra ligger Lux Camp. Her er der også gang i festen, men på en lidt anden måde. Der er blandt andet fundet strikkepinde frem, og komforten er lidt bedre med campingvogne i stedet for telte. - Det er sommerens højdepunkt. Jeg kan slappe af. Jeg tager min hustru med herud, og vi nyder det og mødes med venner, siger Kim Hedehus, der var på Nibe Festival for første gang for 29 år siden. På campen bor han væk fra de unge, men når turen går over mod festivalpladsen, så mikses unge og de knap så unge til samme fest. - Jeg føler mig godt tilpas sammen med de unge. Ikke at jeg skal være ung med de unge, for det er ikke det, jeg er på jagt efter. Men Nibe tilbyder mig som 60-årig at udleve det, som jeg gerne vil, siger Kim Hedehus. VIDEO: Se indslaget herunder, hvor du også kan se, hvordan det går i den ene burgerbod.